***Mediul de securitatea al Republicii Moldova: caracteristică și specific***

Apărarea este un domeniu fundamental şi distinct al securităţii naţionale, care se află într-o relaţie de interdependenţă cu procesele de dezvoltare a statului, pe dimensiunile: sociale, economice, militare, diplomatice, informaţionale, precum şi instituţionale. Apărarea constituie expresia concretă a concepţiei şi practicii strategice, adoptate de către Republica Moldova, în scopul protejării suveranităţii, independenţei, unităţii sale, integrităţii teritoriale şi democraţiei constituţionale, în faţa oricăror riscuri, ameninţări, provocări sau agresiuni. De la proclamarea independenţei şi până în prezent, Republica Moldova trece printr-un proces amplu de consolidare a capacităţilor instituţionale ale sistemului naţional de apărare. Evoluţia evenimentelor pe plan regional şi internaţional a determinat o apropiere de principiile şi valorile europene, prin vectorul politicii externe de integrare în Uniunea Europeană şi prin intensificarea şi aprofundarea relaţiilor cu Organizaţia Tratatului Atlanticului de Nord, respectându-se statutul de neutralitate, stipulat în Constituţie. Pe parcursul acestor ani, procesul de dezvoltare a sistemului naţional de apărare a fost afectat de un şir de factori interni şi externi, factori de ordin economic, politic, militar, informaţional, social şi geopolitic. Prin urmare, consolidarea, dezvoltarea şi modernizarea acestui sistem devine o necesitate stringentă şi, totodată, un imperativ strategic de importanţă naţională, care solicită eforturi considerabile pentru ajustări conceptual-normative şi acţional-funcţionale.

Evenimentele din ultimele decenii demonstrează că mediul de securitate internaţional este unul dinamic şi complex prin natura sa, caracterizat de volatilitate şi imprevizibilitate. Distribuirea globală a puterii este în schimbare atît în cadrul comunităţii internaţionale, cît şi între state şi actori nonstatali. Urmărim o continuă transformare a mediului internaţional de securitate, cu implicaţii de ordin politic, economic, militar, informaţional, social, etnic şi cultural, în care au loc şi conflicte armate în diferite regiuni ale lumii. În ultimii ani, la scară internaţională, au fost înregistrate mai multe evenimente care au afectat şi continuă să afecteze, în mod direct sau indirect, mediul de securitate, deteriorîndu-l progresiv şi generînd disensiuni între diferiţi actori. Ca urmare, securitatea de pe continentul european devine tot mai complexă. Din motive mai mult sau mai puţin explicite, unele state aleg să întreprindă acţiuni pe cont propriu, care contravin principiilor dreptului internaţional. Anexarea Crimeii, conflictul armat din regiunile estice ale Ucrainei, războiul din Siria, conflictele din Orientul Mijlociu, ascensiunea grupărilor teroriste, precum şi criza de proporţii a imigranţilor proveniţi din Orientul Mijlociu, Africa, Asia Centrală şi de Sud au creat condiţii de consolidare a terorismului la nivel internaţional – toate acestea avînd un impact direct asupra securităţii regionale și cea a Republicii Moldova. Republica Moldova este un stat european suveran, care respectă principiile democrației și trebuie să își realizeze rolul în mediul de securitate european pentru asigurarea realizării intereselor sale naționale. Această Strategie urmează principiile, valorile generale, obiectivele și liniile directorii de bază stabilite de Constituția Republicii Moldova. Conceptul strategic recunoaște drept primordială responsabilitatea colectivă pentru apărarea și securitatea noastră. În calitate de membri ai comunității internaționale, e necesar să colaborăm strâns cu partenerii ale căror interese se aliniază cu ale noastre. Trebuie, de asemenea, să ne asumăm faptul că poziția de membru al comunității internaționale semnifică adoptarea și aplicarea normelor dreptului internațional. Ansamblul de ameninţări şi riscuri identificate în urma analizei mediului strategic de securitate la nivel internaţional, regional şi naţional reprezintă elemente interdependente ale războiului hibrid, o formă de exprimare a războiului de nouă generaţie. Acest tip de război se evidenţiază printr-o formă specifică de manifestare, una care oscilează între spectrul convenţional şi cel neconvenţional al războiului, creînd efecte variate, greu de anticipat şi de contracarat. Totodată, acesta se caracterizează prin acţiuni diverse, de la utilizarea de trupe fără însemne de identificare sau acţiuni disimulate ale trupelor militare şi paramilitare pînă la acţiuni de propagandă, război informaţional şi atacuri cibernetice. Mai mult ca atât, în regiunea de est a Republicii Moldova este prezent un potenţial militar semnificativ de forţe armate separatiste, susţinute multilateral din exterior. Totodată, în regiunea de est sînt prezente formaţiuni militare ale Federaţiei Ruse, staţionate pe teritoriul Republicii Moldova contrar Constituţiei ţării. Forţele separatiste şi cele străine, staţionate ilegal în regiunea de est, au o capacitate operaţională considerabilă (fiind apte să constituie oricînd o forţă de intervenţie), ceea ce ar permite regimului de la Tiraspol şi Federaţiei Ruse să-şi promoveze obiectivele strategice. Această capacitate militară reprezintă o ameninţare majoră la adresa suveranităţii şi integrităţii teritoriale a Republicii Moldova. Tot odată există un potenţial de extindere a zonei de instabilitate din Ucraina spre hotarele Republicii Moldova. Anumite elemente şi grupuri sociale cu orientări extremiste, din ţară şi din afară, pot fi încurajate de instabilitatea din Ucraina să iniţieze acţiuni caracteristice războiului hibrid pe teritoriul Republicii Moldova. Asemenea acţiuni pot reprezenta o ameninţare la adresa infrastructurii critice, a ordinii şi securităţii publice, dar şi a bunăstării populaţiei. Astfel de acţiuni pot împiedica Republica Moldova să-şi promoveze obiectivele strategice, în felul acesta fiind limitată posibilitatea de a rezolva pe cale paşnică conflictul armat din regiunea transnistreasnă şi, totodată, de a restabili integritatea teritorială şi de a menţine suveranitatea.

Însă, statutul de neutralitate al Republicii Moldova este consfinţit prin Constituţie. Totodată, neutralitatea nu înseamnă izolare, ci, mai degrabă, participarea ţării nu doar în calitate de consumator de securitate, dar şi de contribuabil activ la dezvoltarea relaţiilor internaţionale, la valorificarea oportunităţilor de cooperare internaţională, cu o atitudine nepărtinitoare şi fără prejudecăţi, urmărind promovarea intereselor naţionale de securitate şi apărare. Aceste acţiuni vor sprijini în continuare dezvoltarea capacităţilor de apărare, realizarea obiectivelor strategice şi vor contribui la combaterea riscurilor şi ameninţărilor emergente. Cu atît mai mult cu cît evoluţiile geopolitice în plan regional şi global demonstrează că securitatea şi apărarea depăşesc considerabil posibilităţile unui stat, fapt ce indică necesitatea de a le edifica pe baza unei colaborări eficiente cu actorii implicaţi. Prin urmare, Republica Moldova va trebui să-şi consolideze şi chiar să extindă nivelul de cooperare cu actorii regionali şi internaţionali, prin valorificarea parteneriatelor existente, precum şi prin iniţierea de parteneriate noi în raport cu interesele naţionale.