**Eseu:** Mediul de securitate al Republicii Moldova: caracteristică și specific

Ultimul deceniu este marcat de procesul de tranziţie de la sistemul mondial unipolar de distribuire a puterii, la un sistem multipolar, cu implicaţii strategice complexe, care se manifestă prin competiţia marilor puteri şi prin tendinţele unor puteri regionale de a se afirma pe plan global. Distribuirea globală a puterii este în schimbare, atât în cadrul comunităţii internaţionale, cât şi între state şi actori nonstatali. Se urmărește o continuă transformare a mediului internaţional de securitate, cu implicaţii de ordin politic, economic, militar, informaţional, social, etnic şi cultural, în care au loc şi conflicte armate în diferite regiuni ale lumii. Provocările actuale la adresa apărării naţionale se diversifică şi se amplifică nu numai în intensitate, dar şi ca arie de manifestare.

Mediul internaţional de securitate este marcat de un număr de situaţii, actori şi relaţii în continuă evoluţie, relevante pentru situaţia de securitate a Republicii Moldova. Asigurarea securităţii naţionale în toate domeniile activităţii statale este unul din imperativele existenţei acestuia ca subiect suveran şi independent în raport cu celelalte state în politica mondială.

Republica Moldova fiind un stat suveran, care respectă principiile democrației și trebuie să își realizeze rolul în mediul de securitate pentru asigurarea realizării intereselor sale naționale, constituie un element deplin al sistemului securităţii internaţionale, adaptându-şi sistemul naţional de securitate la exigenţele celui internaţional. Statul nostru participă activ în calitate de membru în cadrul organizaţiilor internaţionale de securitate, precum şi la diferite operaţiuni internaţionale de pacificare.

Sistemul securităţii naţionale al Republicii Moldova se defineşte ca ansamblu de concepte, strategii, politici, mijloace, reglementări şi structuri administrative ale statului, precum şi ca ansamblu de instituţii ale societăţii care au rolul de a realiza, a proteja şi a promova interesele naţionale ale ţării. În acelaşi timp, sistemul securităţii naţionale al Republicii Moldova este un mecanism de interacţiune între componentele pe care le include, bazat pe interesele naţionale şi pe valorile societăţii moldoveneşti, menit să asigure realizarea obiectivelor strategice ale ţării, determinate de liniile directorii ale politicii de securitate naţională.[[1]](#footnote-1)

Printre cele mai importante acte normative care determină sistemul securităţii naţionale se menţionează: Constituţia Republicii Moldova; Concepţia Securităţii Naţionale din 1995 (abrogată); Concepţia Politicii Externe din 1995; Concepţia Securităţii Naţionale din 2008; Strategia Militară; Strategia Securităţii Naţionale din 2011; Proiectul Strategiei Securităţii Naţionale din 2016, Legea securităţii statului; Legea privind organele securităţii statului; Legea cu privire la apărarea naţională etc.[[2]](#footnote-2)

În scopul conectării continue a Republicii Moldova la sistemul securităţii internaţionale, de rând cu adaptarea actelor normative în domeniul securităţii la noile circumstanţe internaţionale se impune oportunitatea stringentă în realizarea reformei sectorului de securitate, ce derivă din oportunitatea de a promova o reformă militară sau în sectorul de apărare, reformă amplă şi eficientă, care a evoluat în timp, astfel încât să includă conceptul multidimensional al securităţii. Această reformă consolidează forţele militare, poliţia, serviciile de securitate, grănicerii, vama; prin intermediul acesteia ei obţin un ghid complet de obiective, instruire, responsabilităţi şi coordonarea necesară.

Un aport important în cultivarea educaţiei de securitate, în monitorizarea, expertizarea şi consilierea în domeniul politicii de securitate şi prevenire a terorismului îl au think tank-urile din ţara noastră, precum: Institutul de Politici Publice, Asociaţia pentru Politică Externă, Institutul pentru Dezvoltare şi Iniţiative Sociale (IDIS Viitorul) etc.

Republica Moldova cooperează cu structurile internaţionale de securitate în domeniile prevenirii şi soluţionării conflictelor, gestionării crizelor, combaterii terorismului şi neproliferării armelor de distrugere în masă. În calitate de element al sistemului securităţii internaţionale, ţara noastră participă la eforturile globale, regionale şi subregionale de promovare a stabilităţii şi securităţii internaţionale prin cooperarea în cadrul UE, NATO, ONU, OSCE şi al altor organizaţii internaţionale în domeniu.

Rolul ţării noastre în cadrul sistemului de securitate internaţională este determinat de mai mulţi factori, printre care: interesele naţionale; principalele ameninţări, riscuri şi vulnerabilităţi la adresa securităţii naţionale; principalele repere ale politicii externe şi ale politicii de apărare; căile de asigurare a securităţii naţionale.

În cadrul actual al mediului de securitate, Republica Moldova este expusă noilor riscuri şi ameninţări. Cu un conflict intern înghețat în regiunea transnistreană, dar și cu un vecin (Ucraina) aflat în război cu Federația Rusă, este pusă în pericol securitatea propriilor săi cetățeni. Persistenţa instabilităţii regionale şi a conflictului de pe teritoriul Ucrainei, factori ce limitează capacitatea Republicii Moldova în promovarea intereselor strategice: integrarea europeană, procesul de identificare a unor soluţii politice, viabile privind soluţionarea conflictului transnistrean în condiţiile respectării suveranităţii şi integrităţii sale teritoriale, asigurarea securităţii energetice şi a intereselor comercial-economice ale statului.

Dinamizarea acţiunilor militare şi de diversiune, războiul hibrid şi potenţialul extinderii zonei de instabilitate de pe teritoriul Ucrainei au influenţă directă asupra unor elemente, grupuri cu viziuni extremiste din Republica Moldova şi păstrează riscul extinderii conflictului pe teritoriul Republicii Moldova.

* Extinderea presiunilor politice externe manifestate prin: acordarea de susţinere economică, militară şi politică regimului neconstituţional de la Tiraspol; impunerea restricţiilor artificiale în accesul produselor moldoveneşti pe pieţele tradiţionale, inclusiv blocarea accesului cetăţenilor Republicii Moldova pe piaţa muncii din alte ţări; aplicarea tratamentului diferenţiat în raport cu părţi ale teritoriului vamal unic al Republicii Moldova.
* Dependenţa exagerată de resursele energetice, reţelele de distribuire şi/sau furnizorii controlaţi de un singur stat, combinate cu valorificarea limitată a resurselor energetice alternative.
* Persistenţa riscului sporit al atacurilor cibernetice asupra infrastructurilor informaţionale şi a obiectivelor de importanţă strategică ale ţării.[[3]](#footnote-3)

Din cauza luptelor politice interne interminabile, Republica Moldova rămâne în continuare vulnerabilă în fața pericolelor de securitate, iar incapacitatea clasei politice de a conștientiza seriozitatea situației lasă cetățenii fără încredere în autorități.

Prezenţa ilegală a forţelor armate străine pe teritoriul ţării şi fenomenul separatismului politic, care a generat apariţia conflictului transnistrean şi pierderea controlului asupra raioanelor de est reprezintă o ameninţare continuă la adresa independenţei, suveranităţii, integrităţii teritoriale şi securităţii naţionale a Republicii Moldova. Drepturile şi libertăţile fundamentale ale populaţiei, care locuieşte pe malul stâng al râului Nistru sunt violate sistematic de structurile regimului separatist. Lipsa controlului din partea autorităţilor constituţionale moldoveneşti pe segmentul transnistrean al frontierei moldo-ucrainene pe de o parte favorizează contrabanda mărfurilor, afectând serios securitatea economică a ţării, iar pe de altă creează condiţii pentru crima organizată transfrontalieră şi trafic ilegal de arme, droguri şi fiinţe umane.

Ameninţările de ordin militar sunt legate de prezenţa ilegală în raioanele de est ale Republicii Moldova a formaţiunilor şi tehnicii militare străine, precum şi de activitatea uzinelor ce confecţionează producţie cu destinaţie militară fără ca acest proces să fie monitorizat şi contabilizat de către instanţele abilitate ale Republicii Moldova.

Securitatea naţională a Republicii Moldova depinde direct de evoluţiile din mediul internaţional de securitate. Procesele extinderii Uniunii Europene şi NATO sunt favorabile procesului de dezvoltare a Republicii Moldova şi edificare a securităţii pe plan naţional şi regional. Totodată, efectele neeliminate pe care le producea în trecut sistemul lumii bipolare şi starea de război rece, precum şi instabilitatea din spaţiul post-sovietic reprezintă circumstanţele, care generează multiple ameninţări şi riscuri la adresa securităţii naţionale a statului. Situaţia respectivă este plasată într-un mediu global ce se află în continuă schimbare dominată de procesul globalizării, care, la rândul său, atribuie o nouă natură riscurilor şi ameninţărilor în lumea contemporană. Pe lângă cele menţionate, procesul de globalizare condiţionează o corelare profundă a situaţiei interne din ţară cu procesele de pe arena internaţională şi din alte ţări.

Noile riscuri şi ameninţări generate de schimbările în mediul internaţional de securitate le constituie: terorismul internaţional; proliferarea armelor de distrugere în masă; crima organizată transfrontalieră; traficul ilegal de persoane, armament şi substanţe narcotice; migraţiunea ilegală.

Procesul de combinare şi intercondiţionare a terorismului internaţional cu crima organizată tranfrontalieră şi proliferarea armamentului este unul continuu. Stările de conflict se transformă în medii propice, care favorizează aceste fenomene. Prin urmare, sistemul securităţii naţionale al Republicii Moldova urmează să-şi atribuie caracterul funcţional adecvat şi să obţină capacităţile necesare pentru combaterea acestor fenomene şi soluţionarea stărilor de conflict conexe, sau ce pot deveni conexe terorismului internaţional. O asemenea avansare a sistemului securităţii naţionale poate fi realizată prin conectarea Republicii Moldova la spaţiul euro-atlantic de securitate, exprimată prin implementarea standardelor respective în sistemul securităţii naţionale. Această conectare, conform celor menţionate, nu trebuie să afecteze neutralitatea Republicii Moldova.

În condiţiile nominalizate, necesitatea unei cooperări internaţionale bilaterale şi multilaterale mai strânse în domeniul securităţii devine tot mai evidentă. Abilităţile organismelor internaţionale de a interveni şi soluţiona probleme concrete de securitate, însă, rămân a fi nerealizate pe deplin.

Prin poziţionarea geografică, Republica Moldova este parte integrantă a arhitecturii de securitate a bazinului Mării Negre – zonă de interes pentru un şir de actori regionali şi internaţionali puternici. Arhitectura de securitate în zona menţionată este influenţată de existenţa ,,axei de conflicte îngheţate” (regiunile: Transnistria, Osetia de Sud, Abhazia şi Nagorno Karabah), precum şi a conflictelor curente (exemplul Ucrainei). Prin prisma aspiraţiilor de integrare în spaţiul cultural, economic şi social european, Republica Moldova urmează să-şi consolideze, să-şi dezvolte şi să-şi modernizeze sistemul naţional de securitate şi apărare, ţinând cont de evoluţiile mediului de securitate.

Iar apărarea devine un domeniu fundamental şi distinct al securităţii naţionale, care se află într-o relaţie de interdependenţă cu procesele de dezvoltare a statului, pe dimensiunile: sociale, economice, militare, diplomatice, informaţionale, precum şi instituţionale.[[4]](#footnote-4) Apărarea constituie expresia concretă a concepţiei şi practicii strategice, adoptate de către Republica Moldova, în scopul protejării suveranităţii, independenţei, unităţii sale, integrităţii teritoriale şi democraţiei constituţionale, în faţa oricăror riscuri, ameninţări, provocări sau agresiuni.

Referințe bibliografice:

1. Bencheci M. *Securitatea națională a Republicii Moldova în contextual consolidării sistemului de securitate internațională.* http://irim.md/wp-content/uploads/2018/02 /2-Bencheci.pdf (02.10.2020)
2. Bencheci M. *Politica de securitate a Republicii Moldova*. În: Materialele Conferinţei ştiinţifice internaţionale „Știinţe politice, relaţii internaţionale şi studii de securitate”, Sibiu, România, 2012, p. 328-331, p. 329.
3. Concepţia securităţii naţionale a Republicii Moldova. Adoptată de Parlamentul Republicii Moldova la 22 mai 2008, nr. 112-XVI.// Monitorul Oficial 97-98/357, 03.06.2008.
4. Ghica L A., Zulean M. *Politica de securitate naţională. Concepte, instituţii, procese.* Iaşi: Polirom, 2007. 326 p.
5. https://www.army.md/img/userfiles/doconline/sna.pdf (02.10.2020)

1. Ghica L A., Zulean M., Politica de securitate naţională. Concepte, instituţii, procese. Iaşi: Polirom, 2007. 326 p. [↑](#footnote-ref-1)
2. Bencheci M. Securitatea națională a Republicii Moldova în contextual consolidării sistemului de securitate internațională. http://irim.md/wp-content/uploads/2018/02 /2-Bencheci.pdf (02.10.2020) [↑](#footnote-ref-2)
3. Bencheci M. Politica de securitate a Republicii Moldova. În: Materialele Conferinţei ştiinţifice internaţionale „Știinţe politice, relaţii internaţionale şi studii de securitate”, Sibiu, România, 2012, p. 328-331, p.329. [↑](#footnote-ref-3)
4. https://www.army.md/img/userfiles/doconline/sna.pdf (02.10.2020) [↑](#footnote-ref-4)