**Universitatea de Stat din Moldova**

**FACULTATEA RELAŢII INTERNAŢIONALE, ŞTIINŢE POLITICE ŞI ADMINISTRATIVE**

**DEPARTAMENTUL RELAŢII INTERNAŢIONALE**

**Eseu**

**Caracteristica și specificul mediului de securitate a Republicii Moldova**

Autorul: Ungureanu Silviu, gr.301

**Chişinău, 2020**

**Caracteristica și specificul mediului de securitate a Republicii Moldova**

Din câte cunoaștem Apărarea este un domeniu fundamental şi distinct al securităţii naţionale, care se află într-o relaţie de interdependenţă cu procesele de dezvoltare a statului pe dimensiunile: politică, socială, economică, tehnologică, militară, diplomatică, informaţională şi instituţională. Totodată, apărarea reprezintă o condiţie necesară pentru asigurarea prosperităţii economice şi a dezvoltării societăţii în ansamblu. Domeniul apărării constituie expresia concretă a concepţiei şi a practicii strategice adoptate de către Republica Moldova în scopul protejării suveranităţii, independenţei, unităţii, integrităţii teritoriale şi a democraţiei constituţionale în faţa riscurilor, ameninţărilor şi a provocărilor identificate sau a unei agresiuni.  
 De la proclamarea independenţei, Republica Moldova a trecut printr-un proces amplu de consolidare a capacităţilor instituţionale ale sistemului naţional de apărare, proces care continuă şi în prezent. Evoluţia evenimentelor pe plan regional şi internaţional a determinat o apropiere de principiile şi valorile europene graţie adoptării vectorului politicii externe de integrare în Uniunea Europeană, intensificării şi aprofundării relaţiilor cu Organizaţia Tratatului Atlanticului de Nord (în continuare – NATO), fiind respectat statutul de neutralitate, stipulat în Constituţia Republicii Moldova. Pe parcursul acestor ani, procesul de dezvoltare a sistemului naţional de apărare a fost afectat de o serie de factori interni şi externi, factori de ordin economic, politic, militar, informaţional, social şi geopolitic. Prin urmare, consolidarea, dezvoltarea şi modernizarea acestui sistem devin o necesitatenecesitate 7 stringentă şi, totodată, un imperativ strategic de importanţă naţională, care solicită eforturi considerabile pentru ajustări de ordin conceptual-normativ şi practic. Strategia securităţii naţionale a Republicii Moldova (în continuare – Strategia), preia şi dezvoltă principiile directoare ale Concepţiei securităţii naţionale a Republicii Moldova, adoptată de Parlament prin Legea organică nr.112-XVI din 22 mai 2008, ia în considerare riscurile şi ameninţările la adresa securităţii naţionale, stabileşte obiectivele sistemului securităţii naţionale şi identifică căile şi mijloacele de asigurare a securităţii naţionale. În acelaşi timp, Strategia constituie un act politico-juridic pe termen mediu ce permite Guvernului să adapteze, în funcţie de evoluţiile pe plan intern şi extern, politica din domeniul securităţii naţionale, să identifice segmentele specifice ale sistemului securităţii naţionale care necesită reformare şi să determine un plan realist de implementare a reformelor. Pornind de la prevederile Concepţiei securităţii naţionale, întregul ansamblu de acţiuni orientate spre asigurarea securităţii ţării porneşte de la înţelegerea că, în prezent, securitatea naţională a unui stat european nu mai poate fi privită în izolare. Instabilităţile şi pericolele în Europa şi la periferiile continentului afectează starea securităţii tuturor statelor europene, impunînd cooperare internaţională intensă şi eforturi comune. Prezenta Strategie va servi drept bază pentru elaborarea Strategiei militare naţionale, Strategiei de informare şi comunicare în domeniul apărării şi securităţii naţionale, precum şi a altor strategii sectoriale în domeniul securităţii naţionale. Strategia ţine cont de abordarea cuprinzătoare a securităţii naţionale, caracterul multidimensional şi interdependent al acesteia, determinat atît de starea de lucruri din domeniile politic, militar şi al ordinii publice din ţară, cît şi de situaţia din sfera economică, socială, ecologică, energetică etc. Astfel, Strategia evidenţiază criteriile căror trebuie să se conformeze sistemul securităţii naţionale, acestea fiind: consolidarea instituţiilor şi principiilor democratice în ţară, creşterea economică, asigurarea controlului civil asupra forţelor armate şi instituţiilor de forţă, implementarea principiului de demilitarizare a instituţiilor în stat care nu au atribuţii la apărare, promovarea bunelor relaţii cu statele vecine, protejarea cuvenită a informaţiilor clasificate. Totodată, Strategia cuprinde acţiunile necesare în celelalte sectoare de importanţa majoră pentru securitatea naţională, precum: domeniul sănătăţii, ecologic, educaţiei şi lupta împotriva corupţiei. Politica de securitate a Republicii Moldova reprezintă un ansamblu de concepte, norme juridice şi acţiuni orientate spre promovarea şi protejarea intereselor naţionale prin identificarea, prevenirea şi contracararea riscurilor şi ameninţărilor la adresa securităţii statului. Interesele naţionale vitale ale Republicii Moldova rezidă în asigurarea independenţei, suveranităţii şi integrităţii teritoriale; a ordinii constituţionale; promovarea valorilor democratice şi a statului de drept; respectarea şi protejarea drepturilor fundamentale ale omului; asigurarea păcii, bunăstării populaţiei şi prosperităţii statului. Drept urmare a unei analize a contextului strategic şi situaţiei din ţară au fost identificate o serie de riscuri la adresa securităţii naţionale – sărăcia,

1. subdezvoltarea economică şi dependenţa energetică
2. conflictul transnistrean
3. apariţia unor tensiuni sau conflict de ordin militar şi coerciţia externă
4. factorul criminogen şi corupţia
5. problema demografică şi sănătatea populaţiei
6. calamităţile naturale, poluarea mediului şi accidentele tehnogene
7. risc la adresa securităţii informaţionale
8. instabilitatea sistemului financiar-bancar

De asemenea, securitatea Republicii Moldova este afectată de o serie de ameninţări care pot degenera în riscuri în cazul ignorării şi/sau gestionării inadecvate a acestora – insecuritatea societală (tabagismul, alcoolismul, narcomania, etc.); disensiuni interetnice şi interconfesionale; instabilitatea politică; capacităţi reduse de securizare a frontierei de stat, în particular lipsa controlului asupra segmentului transnistrean al acesteia; insecuritatea alimentară; terorismul; influenţa crizelor economice şi financiare, inclusiv externe. Astfel, pentru a proteja interesele naţionale vitale, autorităţile publice vor întreprinde măsurile adecvate şi vor utiliza mijloacele potrivite în scopul diminuării vulnerabilităţilor sistemului de securitate şi sporirii capacităţilor naţionale de răspuns la riscuri şi ameninţări. Totodată, vor fi evaluate continuu riscurile şi ameninţările cu impact asupra securităţii naţionale, formulate propuneri şi recomandări menite să actualizeze politica guvernului în domeniul securităţii naţionale. În procesul de promovare a intereselor naţionale se va ţine cont de statutul de neutralitate permanentă a Republicii Moldova, care presupune că ţara noastră nu este parte la blocuri militare şi nu admite dislocarea de trupe militare sau de armamente ale altor state şi ale blocurilor militare pe teritoriul său. În corespundere cu Concepţia în vigoare, prezenta Strategie prevede următoarele priorităţi şi căi de asigurare a securităţii naţionale a Republicii Moldova.

Scopul oricărei strategii a securităţii naţionale este să genereze şi să organizeze cu eficienţă maximă mijloacele statului pentru a influenţa sistemul internaţional în vederea asigurării condiţiilor optime posibile pentru dezvoltarea şi prosperitatea statului şi pentru minimalizarea sau lichidarea completă a efectelor acţiunilor şi evenimentelor externe ostile, periculoase pentru dezvoltarea statului. Această definiţie ar fi completă, cu condiţia că pericolele pentru securitatea statului ar deriva doar din exterior. Datorită globalizării, precum şi a altor dezvoltări curente ale sistemului internaţional, a crescut numărul pericolelor de natură internă. În acest context, se impune obiectivul imperativ de a orienta eforturile strategiei securităţii naţionale înspre mediul intern al statului. Proiectul CSN a înregistrat rezultate mai modeste în cazul ambelor condiţii. Pe plan extern, el este relativ pasiv. Un stat ca Republica Moldova îşi poate maximaliza gradul de promovare a intereselor doar printr-o politică externă viguroasă, activă şi flexibilă. Cadrul intern nu a găsit nici el o reflectare completă în cadrul proiectului, fiind dispersat pe domenii ce nu prezintă ameninţări iminente sau acute. Nici problemele externe, despre care am vorbit anterior, actuale ale Moldovei, precum integritatea instituţiilor şi a funcţionarilor de stat nu au fost desfăşurate pe larg în acest proiect. Strategia securităţii naţionale are şansele de a-şi atinge scopurile doar dacă este eficientă în descoperirea obstacolelor care-i stau în cale. Proiectul CSN a atins un succes mai mic la evaluarea bună şi nuanţată a mediului internaţional şi tendinţelor actuale ale acestuia, nearătându-se în ce fel acestea afectează interesele vitale ale Moldovei.