Eseu: Mediul de securitate al Republicii Moldova, caracteristici și specific.

De la începutul existenţei sale, Republica Moldova continuă să fie ţinta unor riscuri şi ameninţări care pot pune în pericol existenţa statului şi siguranţa naţională. Republica Moldova este un stat european suveran, care respectă principiile democrației și trebuie să își realizeze rolul în mediul de securitate european pentru asigurarea realizării intereselor sale naționale. Specificul fiecărui stat este determinarea mediului de securitate și formarea unor strategii ce ar putea asigura securitatea națională. Strategia securității naționale reprezintă un concept complex care definește ansamblul acțiunilor ce necesită a fi întreprinse de către autoritățile competente ale Republicii Moldova, în vederea stabilirii unui mediu unde cetățenii noștri ar putea trăi în securitate și prosperitate. Statul nostru participă activ în calitate de membru în cadrul organizaţiilor internaţionale de securitate, precum şi la diferite operaţiuni internaţionale de pacificare urmărind scopul de a adopta sistemul naţional de securitate la exigenţele celui internaţional. Actualul mediu internaţional de securitate se caracterizează prin efectele globalizării şi a creşterii interdependenţei actorilor internaţionali, în consecinţă producându-se estomparea delimitărilor clare între dimensiunile externă şi internă, militară şi non-militară. Aceşti factori favorizează fenomene transfrontaliere impredictibile. Totodată, se menţin ameninţările şi riscurile de ordin militar, inclusiv de tip hibrid. În ultimul deceniu a fost subminată credibilitatea şi funcţionalitatea acordurilor privind dezarmarea şi controlul armamentelor. Riscul dezvoltării necontrolate a armamentelor, accesul grupurilor teroriste la arme de distrugere în masă şi tehnologiile de rachetă sau inducerea unei noi curse a înarmării sunt îngrijorătoare. Acţiunile întreprinse de anumite state, care depăşesc cadrul dreptului internaţional sau denotă o abordare selectivă a acestuia, determină implicaţii negative asupra sistemului de cooperare internaţională, subminează standardele coexistenţei paşnice, constituie surse de conflict şi tensiuni atât la nivel național, cât şi la nivel interstatal.

Printre cele mai importante acte normative care determină sistemul securităţii naţionalemenţionăm: Constituţia Republicii Moldova; Concepţia Securităţii Naţionale din 1995 (abrogată); Concepţia Politicii Externe din 1995; Concepţia Securităţii Naţionale din 2008; Strategia Militară; Strategia Securităţii Naţionale din 2011; Proiectul Strategiei Securităţii Naţionale din 2016, Legea securităţii statului; Legea privind organele securităţiistatului; Legea cu privire la apărarea naţională etc. Analiza evoluţiei procesului de elaborare a politicii de securitate şi apărare în dependenţă demodificarea componentei politice interne, a reacţiei promte la provocările expuse din exterior, gen terorism, interese geostrategice din exterior, precum şi a procesului de constituire a cadrului legislativ intern în domeniu, ne-a determinat să proiectăm etapele elaborării politicii de securitate şi apărare, care este una mobilă şi deci necesită o revizuire continuă şi adaptare la circumstanţele unui mediu în permanentă evoluţie. În scopul conectării continue a Republicii Moldova la sistemul securităţii internaţionale, de rând cu adaptarea actelor normative în domeniul securităţii la noile circumstanţe internaţionale se impune oportunitatea stringentă în realizarea reformei sectorului de securitate (RSS), ce derivă din oportunitatea de a promova o reformă militară sau în sectorul de apărare, reformă amplă şi eficientă, care a evoluat în timp, astfel încât să includă conceptul multidimensional al securităţii. Această reformă consolidează forţele militare, poliţia, serviciile de securitate, grănicerii, vama; prin intermediul acesteia ei obţin un ghid complet de obiective, instruire, responsabilităţi şi coordonarea necesară.

Este important de menționat că securitatea Republicii Moldova este dezechilibrată de unele riscuri și amenințări. Astfel, o serie de ameninţări de ordin economic afectează interesele vitale ale persoanei şi ale societăţii în domeniile energetic, alimentar, ecologic, demografic, informaţional etc. În pofida diminuării relative a ameninţărilor militare în forma lor clasică pentru majoritatea statelor europene, Republica Moldova continuă să se află într-o situaţie incertă în faţa riscurilor şi ameninţărilor militare tradiţionale. Separatismul politic şi teritorial, tentativele de scindare etnică, religioasă, lingvistică sau culturală au rămas un obstacol principal în procesul consolidării statale şi al reintegrării societăţii moldoveneşti. Manifestate izolat sau cumulat, riscurile şi ameninţările menţionate afectează grav integritatea şi unitatea naţională, implicit cursul de dezvoltare al Republicii Moldova, în calitate de ţară angajată în procesul de integrare europeană. Eforturile mediilor de insecuritate orientate spre subminarea dezideratului proeuropean constituie un risc suplimentar pentru existenţa Republicii Moldova ca stat modern, prosper, bazat pe valori democratice şi pe drepturile fundamentale ale omului.

Republica Moldova se confruntă cu diverse amenințări externe precum :

1) acordarea de sprijin economic, militar şi politic regimului neconstituţional de la Tiraspol;

2) impunerea obstacolelor artificiale în accesul produselor moldoveneşti pe pieţele tradiţionale, inclusiv blocarea accesului cetăţenilor Republicii Moldova pe piaţa muncii din alte ţări;

3) aplicarea tratamentului diferenţiat faţă de părţi ale teritoriului vamal unic al Republicii Moldova (regiunea transnistreană, UTA Găgăuzia).

De menţionat că Republica Moldova, în sine, nu poate să-şi asume singură propria securitate prin sine, din mai multe motive:

- absenţa capabilităţilor din cauza naşterii târzii a statului Republica Moldova, constituirii târzii a forţelor de securitate şi apărare ale noului stat, dimensiunea redusă în raport cu vecinii şi actorii interesaţi; - situaţia contemporană de securitate care exclude posibilitatea asigurării securităţii unui stat de sine stătător, cu excepţia marilor puteri geopolitice, cu capabilităţi militare şi de securitate majore. De aceea, 53 soluţia pentru statele mici este apărarea comună, precum şi soluţii de securitate comune, fapt ce permite împărţirea costurilor;

- regiunea geopolitică de frontieră ocupată de Republica Moldova;

- existenţa trupelor militare ruse pe teritoriul naţional încă din 1991, la câştigarea independenţei, şi ineficienţa tuturor soluţiilor negociate şi convenite de retragere a trupelor

– Acordul Snegur-Elţîn 1994 şi rezultatul rundelor de negociere pentru retragerea trupelor ruse, Tratatul revizuit al Forţelor Convenţionale în Europa, Documentul final al Summitului OSCE din 1999, de la Istanbul.

Concluzii :

Securitatea Republicii Moldova în ultimii decenii a fost supusă anumitor riscuri și amenințări, ce nu permit crearea unui mediu de securitate decent. Desigur Republica Moldova încearcă să recurgă inclusiv la susținerea internațională pentru a majora securitatea națională și pentru diminua conflictele existente, care la momentul actual prezintă amenințări la adresa securității naționale a Republicii Moldova. Poziția geografică a acestui stat are anumite avantaje, dar și crează unele probleme vizând securitatea națională, aceasta fiind supusă unor manipulări a marelor puteri ce încearcă să-ți urmărească interesele naționale punând în pericol securitatea națională a Republicii Moldova.

Surse bibliografice :

1. Bencheci M., Securitatea națională a Republicii Moldova în contextul consolidării sistemului de securitate internațională. În : Revista științifico-practică Nr.1 /2017.
2. Opțiunile de secu-ritate a Republicii Moldova, COALIȚIA PRO-NATO 2009.
3. Proiectul Strategiei Securității Naționale a Republicii Moldova,2016.